หุ้นยุโรปปิดวานนี้พุ่งรับข่าวกรีซปิดดีลเจ้าหนี้
ตลาดหุ้นยุโรปปิดพุ่งขึ้นเมื่อคืนนี้ (13 ก.ค.) หลังจากที่กรีซและกลุ่มเจ้าหนี้ยุโรปสามารถบรรลุข้อตกลงกันได้ ซึ่งจะปูทางให้กรีซสามารถรับความช่วยเหลือด้านการเงินรอบใหม่
14 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2% ปิดวานนี้ (13 ก.ค.) ที่ 396.46 จุด, ดัชนี CAC-40 ตลาดหุ้นฝรั่งเศสปิดที่ 4,998.10 จุด เพิ่มขึ้น 95.03 จุด หรือ +1.94%, ดัชนี DAX ตลาดหุ้นเยอรมันปิดที่ 11,484.38 จุด เพิ่มขึ้น 168.75 จุด หรือ +1.49% และดัชนี FTSE 100 ตลาดหุ้นลอนดอนปิดที่ 6,737.95 จุด เพิ่มขึ้น 64.57 จุด หรือ +0.97%
ตลาดหุ้นยุโรปพุ่งขึ้นแข็งแกร่ง ขานรับข่าวที่ว่ากรีซและกลุ่มเจ้าหนี้ยุโรปที่สามารถบรรลุข้อตกลงกันได้ในที่สุด หลังจากการเจรจาระหว่างผู้นำประเทศกลุ่มยูโรโซน และบรรดารัฐมนตรีคลัง ใช้เวลานานกว่า 22 ชั่วโมง โดยกลุ่มผู้นำยูโรโซนเผยอาจมีการอนุมัติเงินกู้งวดใหม่จำนวน 8.6 หมื่นล้านยูโร (9.6 หมื่นล้านดอลลาร์) ให้กับกรีซ หากรัฐบาลของนายอเล็กซิส ซิปราสยินยอมดำเนินการตามมาตรการรัดเข็มขัด นอกจากนี้ นายเจอโรน ดิจเซลโบลม ประธานยูโรกรุ๊ป กล่าวว่า จะมีการใช้เงิน 2.5 หมื่นล้านยูโร เพื่อเพิ่มทุนแก่ธนาคารต่างๆของกรีซ
หุ้นทุกกลุ่มที่คำนวณในดัชนี Stoxx Europe 600 ปรับตัวขึ้น โดยหุ้นกลุ่มธนาคารทะยานขึ้นแข็งแกร่งสุด ส่วนดัชนีหุ้นกลุ่มเหมืองแร่พุ่งขึ้น 3.1% หุ้นซาโนฟี พุ่งขึ้น 2.8% หลังจากดอยช์ แบงก์ ปรับเพิ่มน้ำหนักความน่าลงทุนของหุ้นซาโนฟี ขณะที่หุ้น IAG ทะยานขึ้น 3.4% หลับจากนักวิเคราะห์ของยูบีเอสปรับเพิ่มน้ำหนักความน่าลงทุนของหุ้น IAG เช่นกัน